Atonzu (1)

Atonzu torradu ses, e donzi luo
Perdet sa foza, e donzi buscu est tristu,
E frastimat su forte bentu tuo,

Chi andat mannu a treulu e a pistu.
Nues nieddas giran in sas serras,
Che umbras de gente morta, senz’assistu

E senz’amore, in sambenosas gherras.
Ma su massagiu, bettende est su ranu
In sos friscos aronzos de sas terras

E isperende in triulas lontanu,
Si preparat su pane a s’ater’annu.
Intro su magasinu iscuru e sanu

Bullit su inu in su cupone mannu
Cun impetu serenu e galiardu;
E sas messagias tessene su pannu

In sos telalzos; ruzzu pannu sardu,
Chi servit pro fagher bèrtulas e saccos
A sos pastores ch’andan’in su pardu

E in monte, cun canes e teraccos
E tazzos mannos, mudos e armados.
In sos padentes tristos, in sos baccos

De sa Tanchitta bandan’annuzzados
A leppa in chintu, solos sos procalzos,
Ch’in sos frittos meries desolados

Ferin su fogu dae sos atalzos;
Mentras chi dae s’adde iscuriosa
Bessit su fumu de sos crabonalzos

E de tristura s’amanta donzi cosa.